<classify> MAHAKAMA ya Hakimu Mkazi Kisutu imemhukumu Naibu Mkurugenzi wa Mazingira na Afya katika Wizara ya Afya, Ustawi wa Jamii, Jinsia, Wazee na Watoto, Elias Chinamo kutumikia kifungo cha miaka mitatu au kulipa faini ya Sh milioni saba, baada ya kutiwa hatiani katika mashitaka 14 ya kujihusisha na vitendo vya rushwa.Mshitakiwa huyo ambaye alilipa faini, aliamriwa na mahakama hiyo pia kurudiaha Sh milioni 18 alizozichukua wakati wa vitendo hivyo. Hakimu Mkazi, Agustina Mbando alisema upande wa mashitaka uliowakilishwa na Wakili wa Taasisi ya Kuzuia na Kupambana na Rushwa Takukuru , ulileta mashahidi nane na vielelezo sita kudhibitisha tuhuma hizo.Alisema mshitakiwa huyo, alikuwa akikabiliwa na mashitaka 28, ambapo 14 ni ya kujihusisha na vitendo vya rushwa na 14 ya wizi akiwa mtumishi. Aliongeza kuwa upande wa mashitaka, umeweza kuthibitisha mashitaka 14 ya kujihusisha na vitendo vya rushwa, ambapo katika kila kosa mshitakiwa alitakiwa kulipa faini ya Sh 500,000 au jela miaka mitatu.Kabla ya kutolewa kwa adhabu hiyo, upande wa mashitaka uliomba mahakama kutoa adhabu kali kwa mshitakiwa ili iwe fundisho kwa wengine. Katika kesi hiyo ilidaiwa kuwa katika nyakati tofauti kati ya mwaka 2011 na 2012 jijini Dar es Salaam, katika benki ya CRDB Tawi la Holland na NBC Tawi la Kichwele, mshitakiwa alijipatia jumla ya Sh milioni 18 kwa manufaa yake binafsi kupitia akaunti zake hizo.Ilidaiwa alijipatia fedha hizo kutoka kwa watu mbalimbali akiwemo Anyitike Kitalima, Joseph Bilago, Emmanuela Safari, Fadhili Kinemile, Suzana Mchala, alizipata kwa manufaa yake ili aweze kuwapa nafasi nyingine ya kuratibu semina na warsha mbalimbali, jambo ambalo lilikuwa chini ya mamlaka ya mwajiri wake.  <topic>: kitaifa 